**Prof. dr. Halima Sofradžija, predsjednica**

**Prof dr. Dželal Ibraković, mentor i član**

**Prof. dr. Sanela Šadić, članica**

Sarajevo, 02.10.2020. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59 tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42 i 43 Pravila o studiranju Trećeg ciklusa na Univerzitetu u Sarajevu, **Senat je, na 13. sjednici održanoj 27.05.2020. godine,** donio odluku o obrazovanju Komisije za ocjenu doktorske disertacije doktoranta Zlatana Hrnčića pod naslovom „NASILJE NAD TRUDNICAMA – INSTITUCIONALNI OKVIR I KULTURA RAĐANJA U BOSNI I HERCEGOVINI“ u sastavu:

**Prof. dr. Halima Sofradžija, predsjednica**

**Prof dr. Dželal Ibraković, mentor i član**

 **Prof. dr. Sanela Šadić, članica**

U skladu sa članom 41. Pravila studiranja za treći ciklus studija na Univerzitetu u Sarajevu, dana 15.07.2020. godine zakazana je i održana prezentacija radne verzije projekta doktorske disertacije doktoranta Zlatana Hrnčića, magistra ekonomskih nauka. Nakon što su članovi Komisije saslušali iscrpno i uvjerljivo izlaganje doktorskog kandidata Zlatana Hrnčića o radnoj verziji projekta doktorske disertacije, kandidatu su sugerisane neznatne izmjene i dorade teksta radne verzije projekta doktorske disertacije.

Radna verzija doktorske disertacije je nakon što ju je kandidat korigovao u skladu sa sugestijama Komisije upućena na Univerzitet, na softversku provjeru, detekciju plagijarizma, nakon čega je detaljno prostudirana dostavljena verzija projekta doktorske disertacije.

Na osnovu člana 43. stav (1) Pravila studiranja za treći ciklus studija na Univerzitetu u Sarajevu, Komisija je sačinila slijedeći

**IZVJEŠTAJ**

1. **Biografija i bibliografija kandidata**

Zlatan Hrnčić je rođen 2. augusta 1977. godine u Sanskom Mostu, Bosni i Hercegovini, gdje je završio osnovno obrazovanje i Nižu muzičku školu. Pohađao je gimnaziju u Hamburgu, Njemačka, gdje je i maturirao. Diplomirao je Njemački jezik i književnost na Filozofskom

fakultetu Univerziteta u Sarajevu na temu dijalekata u Njemačkoj pod nazivom „Wer spricht noch Platt?“, a magistrirao Poslovnu ekonomiju, u oblasti menadžmenta i informacionih sistema na Ekonomskom fakultetu Univerziteta u Sarajevu na temu „E-obrazovanje“. Doktorski je kandidat iz oblasti sociologije na Fakultetu političkih nauka Univerziteta u Sarajevu. Odlukom Senata Univerziteta u Sarajevu broj: 01-424/18 od 25.04.2018. godine kandidatu je odobren rad na doktorskoj disertaciji pod nazivom „NASILJE NAD TRUDNICAMA – INSTITUCIONALNI OKVIR I KULTURA RAĐANJA U BOSNI I HERCEGOVINI“. Trenutno je zaposlen u Vladi Federacije Bosne i Hercegovine u Gender Centru Federacije BiH, kao stručni savjetnik na poslovima nasilja u porodici i socijalne politike, te kao vršilac dužnosti pomoćnika direktora. Pretežno radi na poslovima strateškog menadžmenta, koordinaciji izrade, implementacije i praćenja provedbe strateških dokumenata u oblasti nasilja u porodici, usklađivanju legislative, uspostavi programa edukacije, uspostavi elektronskih evidencija i baza podataka, razvoja multisektorskog pristupa, promocije nenasilnog ponašanja, te obavlja analitičke poslove i poslove projektnog menadžmenta za projekte u vezi sa podrškom razvoju mehanizama prevencije, postupanja i zaštite u slučajevima nasilja u porodici. Predstavnik je Vlade Federacije Bosne i Hercegovine u Odboru za praćenje provedbe i izvještavanje po Konvenciji Vijeća Europe o sprečavanju i borbi protiv nasilja nad ženama i nasilja u porodici - Istanbulskoj konvenciji i femicidu u Bosni i Hercegovini. Ispred Vlade Federacije Bosne i Hercegovine je koordinirao izradu Izvještaja o implementaciji Konvencije Vijeća Europe o sprečavanju i borbi protiv nasilja nad ženama i nasilja u porodici za period 2017-2018. Ispred Vlade Federacije Bosne i Hercegovine je koordinirao izradu Šestog periodičnog izvještaja o implementaciji Konvencije o eliminaciji svih oblika diskriminacije žena (UN CEDAW Konvencija), te je bio član delegacije Bosne i Hercegovine koja je pred UN CEDAW Komitetom branila navedeni izvještaj na 74. zasjedanju, održanom 30. oktobra 2019. godine u Ženevi.

Autorski tekstovi:

* Koautor publikacije „Priručnik za vođenje grupa samopomoći za počinioce nasilja u porodici“, izdavač Gender Centar Federacije BiH.
* Koautor publikacije „Postupanje u slučajevima nasilja u porodici – multisektorski odgovor“, izdavač Gender Centar Federacije BiH;
* Koautor publikacije „Priručnik za trening i edukaciju zaposlenih u centrima za socijalni rad / službama socijalne zaštite za postupanje u slučajevima nasilja u porodici“, izdavač Federalno ministarstvo rada i socijalne politike;
* Koautor publikacije „Priručnik za trening i edukaciju zdravstvenih radnika za postupanje u slučajevima nasilja u porodici“, izdavač Federalno ministarstvo zdravstva;
* Koautor publikacije „Prevencija nasilja u porodici u obrazovnom sistemu“, izdavač Federalno ministarstvo obrazovanja i nauke;
* Koautor publikacije „Ravnopravnost spolova i kulturni razvoj“, izdavač UNDP;
* Autor materijala: „Odgovor na nasilje u porodici, postupanje u slučaju elementarnih nepogoda“, UNFPA, 2015. godine
* Autor je stručnog rada „Nasilje u porodici – strateški pravci djelovanja u BiH“, izdavač Fondacija centar za javno pravo, decembar 2015. godine;
* Autor je i više tekstova na temu nasilja nad ženama i nasilja u porodici objavljenih u medijima.
* Urednik je nekoliko književnih knjiga za djecu;

Angažovan kao predavač na sljedećim edukacijama:

* Predavač na temu „Međusektorska saradnja kao odgovor na nasilje nad ženama na regionalnom, državnom i lokalnom nivou – potencijali i izazovi“, na Drugom regionalnom Forumu Promocija Istanbulske konvencije, Tirana, Albanija u organizaciji Vijeća Europe i UN WOMEN, u oktobru 2019. godine.
* Edukacija na temu Strateškog i pravnog okvira u oblasti nasilja za blogere, u organizaciji BH Novinari, 2017. godine.
* Multisektorske edukacije za koordinaciona tijela i multisektorske timove, svih deset kantona, od 2010 do 2019. godine.
* Radionica na temu „Primjena Zakona o zaštiti od nasilja u porodici“ za državne službenike u organizaciji Agencije za državnu službu, Sarajevo, 2016. godine.
* Radionica na temu „Primjena Zakona o zaštiti od nasilja u porodici“ za državne službenike u organizaciji Agencije za državnu službu, Tuzla, 2015. godine.
* Edukacije na temu „Primjena propisa u oblasti nasilja u porodici za policijske službenike i socijalne radnike i unos u bazu podataka“ za državne službenike u organizaciji agencije za državnu službu, Sarajevo, 24 edukacije na Policijskoj akademiji u periodu od 2015. do 2018. godine.
* Edukacija na temu „Multisektorski pristup“ na Policijskoj akademiji u organizaciji ICITAP, 2015. godine.
* Edukacije na temu „Multisektorski pristup – koordinaciona tijela i međusobna saradnja“ SBK i BPK, 2015. godine.
* Radionica na temu „Primjena Zakona o ravnopravnosti spolova u BiH“ za državne službenike u organizaciji Agencije za državnu službu, Zenica, 2014. godine.
* Trening trenera za edukaciju u oblasti kulture na temu „Ravnopravnost spolova i kulturni razvoj”, u organizaciji UNDP-a, Sarajevo, 2011. godine.
* Trening trenera za edukaciju zdravstvenih radnika o postupanju u slučajevima nasilja u porodicim u organizaciji federalnog ministarstva zdravstva, Sarajevo, 2010. godine.
* Seminar za stručne savjetnike prosvjetno-pedagoških zavoda o temi prevencije nasilja u porodici, u organizaciji Federalnog ministarstva obrazovanja i nauke, Sarajevo, 2010. godine,
* Nasilje u porodici, uspostava referalnih mehanizama u lokalnim zajednicama, kroz projekat UNFPA, Bihać, Mostar, Goražde, od 2010. do 2013. godine

Istraživanja:

Organizovao je realizaciju sljedećih istraživanja:

* Evaluacija uticaja primjene zaštitnih mjera prema Zakonu o zaštiti od nasilja u porodici koji je provelo Udruženje evaluatora u BiH, BHEVAL u saradnji sa Gender Centrom Federacije BiH uz podršku USMEASURE, 2019. godine.
* Istraživanje o uzrocima nasilja u porodici u Federaciji BiH koje je provodio „Kronauer Consluting“ uz podršku Gender Centra Federacije BiH“, 2012. godine.

Učestvovao je u provedbi istraživanja:

* Rasprostranjenost i karakteristike nasilja prema ženama u BiH 2013“. Istraživanje je provela Agencija za ravnopravnost spolova Bosne i Hercegovine u saradnji sa Gender centrom RS i Gender centrom Federacije BiH i Republičkim zavodom za statistiku RS i Federalnim zavodom za statistiku 2013. godine.
* Istraživanje o sigurnosti i dobrobiti žena u BiH koje je provodila OSCE Misija u BiH u saradnji sa nadležnim institucijama 2018. godine.
1. **Prikaz sadržaja doktorske disertacije**

Doktorska disertacija pod naslovom „Nasilje nad trudnicama – institucionalni okvir i kultura rađanja u Bosni i Hercegovini“ je samostalna i naučno zasnovana studija koja pored teoretskog ima značajan empirijski karakter.

Doktorska disertacija je koncipirana na način da pored *Uvoda, Zaključaka, Literature i Priloga* sadži i četiri poglavlja i to: *1. Metodološki pristup, 2. Nasilje nad ženama, 3. Trudnoća u kontekstu intimnog i društvenog okruženja, 4. Rezultati empirijskih istraživanja*.

U popisu literature se nalazi 218 bibliografskih jedinica od čega su: 82 knjige, 100 naučnih radova i 36 pravnih akata koji su korišteni prilikom izrade ove disertacije.

Ovaj rad sadrži nalaze analize institucionalnog i pravnog okruženja, rezultate kvantitativnog i kvalitativnog istraživanja o nasilju nad trudnicama, institucionalnom okviru i kulturi rađanja u Bosni i Hercegovini. Ovim istraživanjem utvrđena je rasprostranjenost, kao i karakteristike nasilja nad trudnicama u Bosni i Hercegovini. S tim u vezi istražene su i promjene koje trudnoća donosi u partnerskim odnosima, odnosno utvrđeno je u kojoj mjeri je trudnoća faktor rizika za pojavu nasilja u porodici. Utvrđena je veza između trudnoće i razvoja nasilnog ponašanja, kao i period trudnoće koji predstavlja poseban faktor rizika za nasilje nad ženama. Ovim istraživanjem, koje je prvo ovakve vrste u Bosni i Hercegovini, identificirani su i drugi faktori koji utiču na osjećaj sigurnog okruženja žene kao najbitnijeg reproduktivnog faktora jedne društvene zajednice.

**U prvom poglavlju rada** je predstavljen teoretsko-metodološki okvir istraživanja u kojem su prezentovani problem, predmet i ciljevi istraživanja, hipoteze, indikatori, način istraživanja, njegova naučna i društvena opravdanost i pojmovni sistem. Ovim istraživanjem utvrđena je rasprostranjenost, kao i karakteristike nasilja nad trudnicama u Bosni i Hercegovini. S tim u vezi istražene su i promjene koje trudnoća donosi u partnerskim odnosima, odnosno utvrđeno je u kojoj je mjeri trudnoća faktor rizika za pojavu nasilja u porodici. Utvrđena je veza između trudnoće i razvoja nasilnog ponašanja, kao i perioda trudnoće kao posebnog faktora rizika za nasilje nad ženama. Ovim istraživanjem, koje je prvo ovakve vrste u Bosni i Hercegovini, identificirani su i drugi faktori koji utiču na osjećaj sigurnog okruženja žene kao najbitnijeg reproduktivnog faktora jedne društvene zajednice. Dat je doprinos naučnom znanju o nasilju nad trudnicama, institucionalnom okruženju i kulturi rađanja u Bosni i Hercegovini. Istraživanjem su utvrđeni oblici i vrste nasilja prema ženama, a koji nastaju zbog iskustva trudnoće, kako u okviru porodice, tako i u pojedinim institucijama društvene organizacije, te društvu u cjelini.

Definisana je generalna hipoteza koja glasi: „Trudnoća predstavlja faktor rizika za pojavu nasilja nad ženama u Bosni i Hercegovini, uključujući lično i institucionalno okruženje trudnice, teškoće za usklađivanje privatnog i poslovnog života, a što je povezano i sa vladajućim obrascima kulture rađanja.“ Također, definisano je pet pomoćnih hipoteza koje glade: „Najčešči oblici nasilja, u različitim njegovim oblicima ispoljavanja, nad ženama u iskustvu trudnoće se javljaju od strane njihovog intimnog partnera kako tokom planiranja trudnoće, za vrijeme same trudnoće i nakon porođaja; Žene su zbog trudnoće žrtve institucionalnog nasilja u okviru zdravstvenog sistema; Trudnoća predstavlja faktor rizika za razvoj karijere i gubitka radnog mjesta, odnosno nemogućnosti zasnivanja radnog odnosa; Zbog podjeljene institucionalne nadležnosti, odnosno zbog nepostojanja jedinstvene socijalne politike u Bosni i Hercegovini, dolazi do diskriminacije porodilja, u zavisnosti od mjesta boravka što predstavlja i značajan faktor za pad nataliteta; Postoje socioekonomske razlike u pojavnosti nasilja i institucionalne zaštite.

Izvor podataka predstavljaju usmeni i pismeni iskazi od subjekata istraživanja, punoljetnih žena sa iskustvom trudnoće, kao i pisani iskazi u naučnim i stručnim djelima, zakonima, strategijama, međunarodnim dokumentima, statističkim i drugim izvorima informacija.

Istraživanje je teorijsko i empirijsko. Istražen je teorijski i historijski kontekst nasilja nad ženama i iskustva trudnoće. U istraživanju su korištene osnovne metode istraživanja, opštenaučne metode naučnog istraživanja i metode pribavljanja podataka. Kako istraživanje ima i elemente heurističkog pristupa, korištena je mogućnost prilagođavanja načina istraživanja tokom samog procesa, usklađivanjem teorijskog i empirijskog procesa saznanja o problemu istraživanja. Tokom istraživanja je korištena statistička metoda, metoda modelovanja i hipotetičko-deduktivna metoda. Tokom istraživanja su provedena kvalitativna i kvantitativna mjerenja. U okviru istraživanja je rađena kvantifikacija iskaza, prebrojavanja, računanje i procjena.

**U drugom poglavlju rada** prezentovan je teoretski okvir nasilja nad ženama. Analizirana su dosadašnja teoretska saznanja o nasilju nad ženama, historiji nasilja uopšte, uključujući vrste i ciklus nasilja. Analizom istraživanja u svijetu, napravljena je i komparacija pojavnosti oblika nasilja u svijetu, analizirani su mogući uzroci nasilja, faktori rizika, te posljedice koje naislje ostavlja kako na individue, tako i na društvo u cjelini. U ovom dijelu se također posebno analizira trudnoća u odnosu na nasilne obrasce ponašanja.

**U trećem poglavlju rada** prezentovan je teoretski okvir trudnoće u kontekstu intimnog i društvenog okruženja. Analiziran je historijat porodice, historija braka, trudnoća i materinstvo kroz historiju, te na kraju i regulisanje materinstva i populaciona politika u Bosni i Hercegovini. Data je cjelokupna analiza strateškog i pravnog okvira u Bosni i Hercegovini, a koji prati kako naslje, tako i trudnoću uključujući institucionalnu zaštitu od nasilja, zdravstveni sistem i radne odnose, kao i strateški i pravni okvir koji prati usklađivanje porodičnog i poslovnog života.

**U četvrtom poglavlju** su prezentovani nalazi emirijskog istraživanja. Za potrebe provođenja kvantitativnog istraživanja pripremljen je Instrument za prikupljanje podataka koji sadrži 45 pitanja grupisanih u tri sekcije i to: Socioekonomoski podaci, Podaci o trudnoćama i Procjena uticaja trudnoće. Anketirane su punoljetne osobe starosti između 18 i 55 godina, koje su tokom života imale najmanje jedno iskustvo trudnoće neovisno o ishodu (spontani pobačaj, abortus, broj i vrsta poroda), ukupno 518 osoba u cijeloj Bosni i Hercegovini prema definisanom uzorku (teritorijalna raspoređenost, socioekonomski podaci i sl.). Za prikazivanje podataka korištena je metoda deskriptivne statistike, a za testiranje je korišten Hi-kvadrat test. Pod kulturom rađanja u okviru istraživanja su analizirane određene prakse vezane za seksualno i reproduktivno zdravlje, kao i uticaji pojedinih društvenih faktora na samu trudnoću. Kako bi se definisala kultura rađanja u okviru istraživanja su analizirane prakse korištenja kontracepcijie, kao mehanizma kontrole trudnoće, te zaštite seksualnog i reproduktivnog zdravlja. Korištenje kontracepcije je analizirano prema vrstama, socioekonomskom statusu ispitanica i religijskoj pripadnosti kako bi se utvrdilo da li postoje razlike u korištenju kontracepcije u odnosu na pripadnost određenoj socijalnoj grupi. Prema istim faktorima su analizirane trudnoće, porodi i informisanost o načinima poroda. Posebno važna je analiza spontanih pobačaja, abortusa i odgađanja planiranja trudnoće. S tim u vezi važan je i uticaj pojedinih grupa ili faktora na pobačaj, abortus i odgađanje planiranja trudnoće. U okviru kulture rađanja je važna i društvena podrška, odnosno gledanje društva na pojedine segmente trudnoće. Analiza gore navedenih faktora dala je sliku o onome što žene sa iskustvom trudnoće doživljavaju i kako se nose sa pojedinim situacijama vezanim za trudnoću, što na kraju i predstavlja kulturu rađanja u jednom društvu. Drugi dio kvantitativnog istraživanja obuhvata pitanja koja trebaju dati odgovor na količinu, faktore rizika i vrste doživljenog nasilja, socioekonomske i druge indikatore koji se odnose na doživljeno nasilje koje preživljavaju osobe sa iskustvom trudnoće, samo zbog činjenice da su žene, odnosno da mogu zatrudniti. Kreirana je jedinstvena matrica nasilja putem koje je moguće prikazati količinu doživljenog nasilja po oblastima (intimno partnersko nasilje, nasilje u okviru zdravstvenog sistema i nasilje vezano za radne odnose), prema vrstama nasilja (fizičko, psihičko, ekonomsko i seksualno nasilje) i po periodima (period 12 mjeseci prije trudnoće, tokom trudnoće uključujući i porod i 12 mjeseci nakon trudnoće).

Za potrebe provođenja kvalitativnog istraživanja provedeni su polustrukturirani intervjui sa jedanaest žena koje su tokom života imale više trudnoća kako bi se mogao dobiti uvid u različita iskustva tokom svake od trudnoća jedne te iste osobe. S tim u vezi, obrađene su situacije kako su doživljene od strane ispitanica za ukupno 31 trudnoću i 27 poroda, situacije koje su vezane za različita mjesta prebivališta, različite zdravstvene ustanove, različite tokove praćenja trudnoće i različite statuse zaposlenja.

Također, urađena je komparativna analiza provedenog istraživanja sa nalazima drugih istraživanja u Bosni i Hercegovini, regiji i svijetu. Na ovaj način, urađeno je poređenje pojedinih nalaza, te prikazana nova saznanja koja su nastala kao rezultat istraživanja provedenog u okviru ovog rada.

**U zaključnim razmatranjima**kandidat je prikazao rezultate do kojih je došao u izradi doktorske disertacije. Pokazalo se tačnim polazno hipotetičko stajalište kandidata jer su i generalna i sve posebne hipoteze u potpunosti potvrđene. Kandidat je također dao sveobuhvatan, relevantan i sa istraživačkim materijalom povezani naučni osvrt u kojemu je demonstrirao znalačko rukovanje sveukupnom građom kroz izvođenje serije zaključaka koji nisu opća trenutna impresija već logički, uzročno-posljedični i koherentni pregled obimnog materijala koji je podvrgnut kritičkoj valorizaciji, uz izraženi racionalitet kojim je istraživanje sačuvano od ideologijskih zastranjenja.

1. **Mišljenje i prijedlog Komisije**

Radna verzija doktorske disertacije doktorskog kandidata Zlatana Hrnčića, magistra ekonomskih nauka, upućena je na Univerzitet u Sarajevu na softversku detekciju plagijarizma. Provjera radne verzije doktorske disertacije doktorskog kandidata Zlatana Hrnčića od strane Univerziteta u Sarajevu primjenom softvera za detekciju potencijalnog plagijarizma je pokazala da je 2% rada notirano i označeno kao dijelovi rukopisa u kojima potencijalno nije naveden izvor. Međutim, rad doktorskog kandidata Zlatana Hrnčića u potpunosti je samostalno naučno djelo, u kojemu su softverskom provjerom označene samo uobičajene općeprihvaćene sintagme naučnog jezika, bez bilo kakve plagijatske namjere, konstrukcije, necitiranog prijenosa i slično. Kandidat je u međuvremenu ispravio uočene greške koje su bile više tehničke nego li suštinske prirode.

Komisija konstatuje da je korigovana radna verzija doktorske disertacije pod naslovom: „NASILJE NAD TRUDNICAMA – INSTITUCIONALNI OKVIR I KULTURA RAĐANJA U BOSNI I HERCEGOVINI“, magistra ekonomskih nauka Zlatana Hrnčića originalan i samostalan interdisciplinarni naučno-istraživački rad.

Komisija naglašava da je značaj ove doktorske disertacije kako naučno tako i društveno značajan, a ogleda se ne samo u obimu istraživanja, nego i u vrijednosti koje rezultati ovog istraživanja imaju, kao i zbog činjenice da ona spadaju u prva istraživanja tematike kulture rađanja u Bosni i Hercegovini. Također, dovođenje u kontekst trudnoće kao faktora rizika za pojavu nasilja nad ženama, uključujući lično i instutucionalno okruženje trudnice, teškoće za usklađivanje privatnog i poslovnog života, a što je povezano i sa vladajućim obrascima kulture rađanja, na temelju istraživanja provedenog u Bosni i Hercegovini, kao takvo, nije provedeno, kako u regiji tako ni u svijetu.

U izradi doktorske disertacije kandidat je izveo valjano teorijsko zasnivanje problema istraživanja, te je ponudio naučno-istraživački rad koji predstavlja izuzetno vrijedan doprinos razvoju sociologije, ali i osnova za razvoj populacione politike u Bosni i Hercegovini. Društvo od žena očekuje rađanje kao mehanizam održavanja postojanosti jedne društvene zajednice. S tim u vezi, potrebno je osigurati okruženje koje neće nepotrebno trudnice izlagati poteškoćama i stvarati im prepreke koje će im otežati period planiranja trudnoće, trudnoću, porod i postporođajni period. Ova aktivnost predstavlja značajan posao i zahtijeva angažovanje različitih resursa koji obuhvataju više sektora. Ovaj rad bi trebao činiti jedan mali, ali prijeko potreban korak u tom procesu.

Kandidat Zlatan Hrnčić je pokazao da vlada kako teorijskim znanjima iz tematike ove doktorske disertacije, tako i metodama i tehnikama naučno-istraživačkog rada, kao i da posjeduje sposobnosti naučne i kritičke analize društvenih pojava, njihovog povezivanja i preplitanja, odnosno za izvođenje relevantnih opservacija i zaključaka, a što je eksplicitno došlo do izražaja u izradi ove doktorske disertacije. Kandidat je pokazao osposobljenost za bavljenje naučnim istraživanjem, kako teorijskog, tako i empirijskog karaktera.

Komisija smatra i jednoglasno konstatuje da doktorska disertacija zadovoljava relevantne uzuse naučnog rada. Cijeneći iskazane karakteristike, obilježja i ocjene analiziranog rada, **Komisija predlaže Vijeću Fakulteta političkih nauka Univerziteta u Sarajevu da usvoji ovaj Izvještaj i zakaže javnu odbranu doktorske disertacije „NASILJE NAD TRUDNICAMA – INSTITUCIONALNI OKVIR I KULTURA RAĐANJA U BOSNI I HERCEGOVINI“, doktorskog kandidata, Zlatana Hrnčića.**

**KOMISIJA:**

Prof. dr. Halima Sofradžija, predsjednica

\_\_\_\_\_\_\_\_\_\_\_\_\_\_\_\_\_\_\_\_\_\_\_

 Prof dr. Dželal Ibraković, mentor i član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Prof. dr. Sanela Šadić, članica

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_